   لاهور (ويب ڊيسڪ) ڀارتي ڪبڊي ٽيم جي ڪپتان نمي گوپال پوريا پاڪستان کي راندين لاءِ محفوظ ملڪ قرار ڏيندي ٻين ٽيمن کي به پاڪستان اچڻ جي دعوت ڏني آهي. لاهور جي مقامي هوٽل ۾ پاڪستان سان ڪبڊي ورلڊ ڪپ جي فائنل کان اڳ ڀارتي ٽيم جي رانديگر شُرلي چيو ته پاڪستان ۽ ڀارت جي سڀني مقابلن ۾ مداح توڙي رانديگر پرجوش هوندا آهن. ڀارتي ٽيم جي نائب ڪپتان هرش چيو ته پاڪستان ۽ ڀارت جي هر ميچ انتهائي دلچسپ هوندي آهي، جڏهن ته ڪپتان نمي گوپال پوريا چيو اسان کي پاڪستان اچي ڏاڍو سٺو لڳي رهيو آهي، هي راندين لاءِ محفوظ ملڪ آهي. سندس چوڻ هو ته پاڪستان جا ماڻهو پيار ڪندڙ آهن ۽ هر ملڪ جي ٽيم کي هتي اچي کيڏڻ گهرجي، اسان کي هتي ڏاڍو پيار مليو، ٻيهر موقعو مليو ته ضرور اچڻ چاهينداسين.